Nenad Stevandić

**Nenad Stevandić** (Drvar, 12. oktobar 1966) jest bosanskohercegovački i srpski političar i ljekar koji je sedmi i trenutni predsjednik Narodne skupštine Republike Srpske. Prethodno je bio zastupnik u Zastupničkom domu Parlamentarne skupštine Bosne i Hercegovine od 2018. do 2022 i poslanik u Narodnoj skupštini Republike Srpske u periodu od 2010. do 2018. Predsjednik je i osnivač stranke Ujedinjena Srpska (US), a prethodno je bio član Srpske demokratske stranke (SDS) u dva navrata.

## Biografija 
### Rani život 
Rođen je u Drvaru 12. oktobra 1966. Diplomirao je na Medicinskom fakultetu Univerziteta u Banjoj Luci 1995, a specijalizirao otorinolaringologiju 2002. u Beogradu. Bio je učesnik rata u Bosni i Hercegovini kao vojnik Vojske Republike Srpske.

Nakon završetka studija, zapošljava se u Univerzitetskom kliničkom centru Republike Srpske, gdje radi i danas. Za zamjenika nadzornika imenovan je 2018.

Od 15. novembra 2022. obavlja funkciju predsjednika Narodne skupštine Republike Srpske. Dana 31. jula 2023. Ured za kontrolu strane imovine (OFAC) Sjedinjenih Američkih Država uveo mu je sankcije prema Izvršnoj naredbi 14033 zbog ugrožavanja regionalne sigurnosti, mira, saradnje i podrivanja Dejtonskog sporazuma u vezi sa Zapadnim Balkanom.

### Kontroverze 
U martu 2025, Sud Bosne i Hercegovine izdao je potjernice protiv Stevandića, predsjednika Republike Srpske Milorada Dodika i predsjednika Vlade Republike Srpske Radovana Viškovića zbog protivustavnog djelovanja u vezi s Dodikovim odbijanjem pravosnažne presude zbog nepoštivanja odluka Visokog predstavniku za Bosnu i Hercegovinu. Prijavljeno je da se Stevandić nalazio u Srbiji u vrijeme izdavanja potjernica. Sud je također zatražio od Interpola izdavanje međunarodne potjernice za njima, međutim taj zahtjev je na kraju odbijen, smatrajući da je njihov progon politički motiviran.

U julu 2025, on i Radovan Višković su se dobrovoljno pojavili pred Sudom Bosne i Hercegovine. Saslušanje je održano na zahtjev Tužilaštva Bosne i Hercegovine. Postupajući po zahtjevu, Sud je donio odluku o ukidanju ranije izdate potjernice protiv njih dvojice, zamjenjujući je mjerom opreza kojom se od njih zahtijeva samo periodično javljanje određenom državnom organu.

Centralna izborna komisija Bosne i Hercegovine (CIKBiH) zabranila je njegovoj političkoj stranci, Ujedinjenoj Srpskoj, učešće na lokalnim izborima 2020, dok je on je novčano kažnjen, zbog objavljivanja videozapisa koji bi mogao širiti mržnju. Također, u aprilu 2025. njegova stranka ponovo biva sankcionisana, ovoga puta od strane visokog predstavnika, zajedno sa njihovim koalicionim partnerom - Savezom nezavisnih socijaldemokrata (SNSD). Sve isplate javnih budžetskih sredstava namijenjenih ovim strankama sa svih nivoa (državni, entitetski, kantonalni i lokalni) preusmjeriti će se na poseban račun u Centralnoj banci Bosne i Hercegovine.

### Privatni život 
Oženjen je suprugom Natašom Stevandić koja je takođe ljekar, specijalista za nuklearnu medicinu. Posjeduju porodičnu kuću u Banjoj Luci i imaju troje djece: Danila, Srđana i Anu.

Predsjednik Srbije Aleksandar Vučić dodijelio mu je Sretenjski orden prvog stepena u februaru 2024. *za izuzetne zasluge u razvijanju i učvršćivanju saradnje i prijateljskih odnosa između Republike Srbije i Republike Srpske*.

## Također pogledajte 
* Ujedinjena Srpska
* Spisak predsjednika Narodne skupštine Republike Srpske

## Reference 
## Vanjski linkovi 
* 
*Službena biografija na NarodnaSkupstinaRS.net 
*Službeni profil na Parlament.ba 
*Predsjednik Ujedinjene Srpske 

Kategorija:Biografije, Drvar
Kategorija:Živi ljudi
Kategorija:Rođeni 1966.
Kategorija:Bosanskohercegovački političari
Kategorija:Političari Republike Srpske
Kategorija:Bosanskohercegovački ljekari
Kategorija:Političari Srpske demokratske stranke
Kategorija:Političari Ujedinjene Srpske
Kategorija:Bivši studenti Univerziteta u Banjoj Luci
Kategorija:Bivši studenti Univerziteta u Beogradu